C 484/28
HU
Az Európai Unió Hivatalos Lapja
2022.12.20.
A pénzforgalomba szánt euróérmék új nemzeti előlapja (2022/C 484/10)
A Spanyolország által kibocsátott új kéteurós, pénzforgalomba szánt emlékérme nemzeti előlapja A pénzforgalomba szánt euróérmék törvényes fizetőeszköznek minősülnek az euróövezet egészében.
A nyilvánosság és a pénzérméket kezelő felek tájékoztatása céljából a Bizottság közzéteszi az új érmék rajzolatának leírását (1).
A 2009. február 10-i tanácsi következtetéseknek (2) megfelelően az euróövezeti tagállamok és azok az országok, amelyek az Európai Unióval létrejött monetáris megállapodás alapján euróérmét bocsátanak ki, bizonyos feltételek – többek között a kéteurós címletre való korlátozás – betartása mellett pénzforgalomba szánt euró-emlékérmét bocsáthatnak ki.
Technikai jellemzőit tekintve e pénzérme megegyezik a többi kéteurós érmével, de nemzeti előlapján a megemlékezéshez kapcsolódó, nemzeti vagy európai szinten kiemelkedő szimbolikus jelentéssel bíró rajzolat szerepel.
Kibocsátó ország: Spanyolország A megemlékezés tárgya: UNESCO: Garajonay Nemzeti Park A rajzolat leírása: A Garajonay Nemzeti Park a Kanári-szigetek részét képző La Gomera szigetének közepén helyezkedik el.
A nemzeti park kiváló állapotban megőrzött babérlombú erdősége a világörökség része, amely az Európa és Észak-Afrika nagy részén a harmadidőszakban uralkodó régi esőerdők és a meleg mérsékeltövi erdők kivételes ökoszisztémájának egyik máig fennmaradt példája.
Az érme a Roque de Agando sziklaképződményt és a babérlevelű erdő egy részletét ábrázolja.
A jobb felső részen nagybetűkkel a kibocsátó ország – „ESPAÑA” – és a pénzverés éve, 2022 szerepel.
A jobb felső szélen a verdejel látható.
Az érme külső gyűrűjén az európai zászló 12 csillaga látható.
Becsült kibocsátandó mennyiség: 1 000 000 darab A kibocsátás időpontja: 2022 első negyedéve
(1) A 2002-ben kibocsátott pénzérmék nemzeti előlapjait lásd: HL C 373., 2001.12.28., 1. o. (2) Lásd a Gazdasági és Pénzügyi Tanács 2009. február 10-i következtetéseit, valamint a pénzforgalomba szánt euróérmék nemzeti előlapjára és kibocsátására vonatkozó közös iránymutatásokról szóló, 2008. december 19-i bizottsági ajánlást (HL L 9., 2009.1.14., 52. o.).